ตปท.จ่อลุยอาร์เอสรอมาร์เก็ตแคปใหญ่
อาร์เอสคุยกองทุนต่างชาติรุมจีบ ขอเวลาปั้นมาร์เก็ตแคปเข้าเกณฑ์ 500 ล้านเหรียญสหรัฐ หนุนหุ้นวิ่ง
15 มี.ค. 2556

อาร์เอสคุยกองทุนต่างชาติรุมจีบ ขอเวลาปั้นมาร์เก็ตแคปเข้าเกณฑ์ 500 ล้านเหรียญสหรัฐ หนุนหุ้นวิ่ง
นางพรพรรณ เตชรุ่งชัยกุล ประธานเจ้าหน้าที่บริหารฝ่ายปฏิบัติการ บริษัท อาร์เอส (RS) เปิดเผยว่า หลังทีวีดาวเทียมเริ่มสร้างผลกำไรให้กับบริษัทตั้งแต่ปี 2555 ทำให้มีกองทุนต่างชาติเข้ามาพบเพื่อสอบถามข้อมูลบริษัทจำนวนมาก แม้บางกองทุนจะไม่สามารถเข้ามาลงทุนกับบริษัทได้ เพราะมีมูลค่าหลักทรัพย์ตามราคาตลาด (มาร์เก็ตแคป) กว่า 400 ล้านเหรียญสหรัฐ ซึ่งไม่ถึงเกณฑ์ที่นโยบายกองทุนต่างชาติสามารถเข้ามาลงทุนได้ ต้องมีมาร์เก็ตแคป 500 ล้านเหรียญสหรัฐขึ้นไป 
“ถือเป็นเรื่องดี นักลงทุนมีความเข้าใจในธุรกิจทีวีดาวเทียมไทยและมองว่าอาร์เอสสามารถเข้าสู่การแข่งขันได้ดี และมองว่าอนาคตบริษัทจะมีการเติบโตได้ดีเมื่อเข้าสู่ประชาคมเศรษฐกิจอาเซียน (เออีซี)” นางพรพรรณ กล่าว
สำหรับการประมูลทีวีดิจิตอลนั้น บริษัทยินดีที่จะเข้าร่วมการประมูลโดยนำเสนอเนื้อหาประเภททั่วไปประมาณ 12 ช่อง ซึ่งถึงตอนนั้นบริษัทไม่มีความจำเป็นต้องเพิ่มทุน เพราะมีเงินสดอยู่ในมือกว่า 300 ล้านบาท และยังมีวงเงินกู้จากธนาคารพาณิชย์อยู่ โดยมีอัตราหนี้สินต่อทุน (ดี/อี) 0.98 เท่า 
นายดามพ์ นานา ประธานเจ้าหน้าที่การเงิน กล่าวว่า ปีนี้ตั้งเป้ารายได้ไว้ที่ 4,000 ล้านบาท เติบโตขึ้น 40% จากปีก่อนที่ทำได้ 2,800 ล้านบาท และคาดว่าจะทำอัตรากำไรขั้นต้นได้ที่ 37% เพิ่มขึ้นจากปีก่อนที่ทำได้ 35% เนื่องจากธุรกิจทีวีดาวเทียมมีการเติบโตมากและถึงจุดคุ้มทุนแล้ว ฉะนั้นถ้าสามารถปรับราคาค่าโฆษณาเพิ่มขึ้นก็ยิ่งทำให้อัตรากำไรขั้นต้นและอัตรากำไรสุทธิดีขึ้น เนื่องจากการลงทุนได้ผ่านพ้นไปหมดแล้ว 
ทั้งนี้ ตั้งแต่ต้นปีที่ผ่านมาบริษัทได้ปรับอัตราค่าโฆษณา 2 ช่องทีวีดาวเทียมที่มีเรตติ้งสูง คือ สบายทีวีและช่อง 8 เพิ่มขึ้นจากช่วงเดียวกันของปีก่อน 100% อัตราการจองค่าโฆษณาได้เพิ่มขึ้นมาเฉลี่ยอยู่ที่ 60-65% ซึ่งเทียบกับช่วงเวลาปกติที่ 50% และอีกส่วนหนึ่งมาจากยอดขายกล่องซันบ็อกที่มีผู้ชมฟุตบอลลาลีกาเพิ่มขึ้น ทำให้รายได้ในไตรมาสแรกเติบโตได้ดีกว่าช่วงเดียวกันปีก่อน
สำหรับงบลงทุนปีนี้อยู่ที่จำนวน 300-350 ล้านบาท โดยส่วนหนึ่งจะนำเงินไปซื้ออุปกรณ์ที่ใช้ในห้องสตูดิโอและห้องส่งออกอากาศ เพื่อต้องการให้ธุรกิจของบริษัทเติบโตในระยะยาว